Annette Schwall-Lacroix

D'Annette Schwall-Lacroix, gebuer de 16. Juli 1927 an der Stad Lëtzebuerg, a gestuerwen de 17. Mäerz 2013Roger Infalt, "Vorkämpferin für Frauenrechte"; in: Tageblatt, Ausgab vum 19. Mäerz 2013, war eng lëtzebuergesch Juristin an Affekotin.

 Liewen 

Der Annette Schwall-Lacroix hire Grousspapp war de Léandre Lacroix. Si war mam Jurist a Riichter Georges Schwall bestuet.

Si huet nom Krich zu Lëtzebuerg a Paräis Droit studéiert a gouf Affekotin. Mat anere Juristinnen huet si sech dofir agesat, datt d'Fraen zu Lëtzebuerg virum Gesetz net méi als onmëndeg sollte gëllen, wa se bestuet wieren: Bis d'Enn vun den 1960er Joren hu bestuete Fraen z. B. d'Autorisatioun vun hirem Mann gebraucht, fir kënnen e Bankkonto opzemaachen oder schaffen ze goen, an de Mann konnt, wann e wollt, hir Pai anzéien."Annette Schwall-Lacroix erhält Prix Anne Beffort" op CID Femmes. Op hiren Afloss hi gouf d'Gesetz iwwer d'Bestietnes ufanks der 1970er Joren ofgeännert.

Den 21. Juli 1975 gouf d'Annette Schwall-Lacroix, als éischt Fra, als Member vum Lëtzebuerger Staatsrot nominéiert. Si huet dat Amt bis de 16. Juli 1999 ausgeféiert, wéi si d'Altersgrenz erreecht huet.

D'Annette Schwall-Lacroix war Matgrënnerin vun der Fédération nationale des femmes luxembourgeoises a Member vun der Fédération luxembourgeoise des femmes universitaires, déi s'am Conseil national des femmes vertrueden huet.

Si war ausserdeem Presidentin vum Cercle des amis de Colpach. An där Funktioun war si och an der Jury vun der éischter Editioun vum Prix Émile et Aline Mayrisch.

2008 gouf si mam Prix Anne Beffort vun der Stad Lëtzebuerg ausgezeechent.

De 16. Mee 2017 huet de Stater Gemengerot decidéiert, eng nei Strooss zu Märel no hir ze nennen.op archives-vdl.findbuch.net Och zu Stengefort gëtt et eng Strooss, déi no hir benannt ass.

 Gielercher 


 Literatur 
 Romain Durlet,  Porträt einer aussergewöhnlichen Frau - Annette Schwall-Lacroix: Vorkämpferin für Frauenrechte ; in: Tageblatt, Ausgab vum 5. Mäerz 2009 (Nr. 54).
 Luxemburger Wort Nr. 67 vum 20. Mäerz 2013: S. 4: Annette Schwall-Lacroix † a S. 67: Doudesannonce

Um Spaweck

Kategorie:Lëtzebuergesch Affekoten
Kategorie:Membere vum Staatsrot zu Lëtzebuerg
Kategorie:Gebuer 1927
Kategorie:Gestuerwen 2013
Kategorie:Fraerechtlerinnen
Kategorie:Commandeur de l'ordre de la couronne de chêne
Kategorie:Persounen, no deenen eng Struktur zu Lëtzebuerg genannt ass